‘Monster-vragmotor’ maak korte mette van brande(Foto: Drakenstein Farm Watch/Facebook) ŉ Spesiaal geboude Russiese Ural 4320-brandbestrydingsvragmotor, toegeken aan die Drakenstein Farm Watch-brand- en reddingsgroep in die Paarl in die Wes-Kaap, het vandag vir die eerste keer sy staal gewys. Die DFW-groep is uit talle gekies om eerste tydelik “besit te neem” van dié trots Suid-Afrikaans geboude brandbestrydingsvragmotor. Dit is gebaseer op ŉ Russiese 4×4 Ural 4320-supervragmotor, sê Daan van Leeuwen Boomkamp, algemene bevelvoerder van Drakenstein Farm Watch (DFW). Anco Manufacturing verskaf al jare lank toerusting en pompe aan DFW, waaronder ŉ ultrahoëdrukeenheid 150Bar 54l/min wat DFW spesifiek in huisbrande kan gebruik om waterskade soveel as moontlik te beperk. “Nou het die Anco-groep ŉ brandbestrydingsvragmotor ontwikkel met verstommende prestasie en kenmerke. Dit sal brandbestryding vir altyd verander.” (Foto: Drakenstein Farm Watch/Facebook) Die vragmotor het onder andere ŉ opblaas en afblaas-vermoë terwyl dit bestuur word, het ŉ groot ashoogte, 900 nm wringkrag permanent 4×4, ŉ reënstelsel om die vragmotor te beskerm wanneer die vlamme dit sou omhul, ŉ waterkanon wat die bestuurder in die kajuit met ŉ kontrole kan beheer en Anco CAFS (saamgeperste lugskuimstelsel) wat ŉ nuwe manier is om brande mee te blus. ŉ Voorwerp kan nou van die vragmotor met ŉ dik laag skuim bedek word. Die bevelvoerders van Drakenstein Farm Watch het spesiale opleiding by die fabriek in die ooste van Suid-Afrika ondergaan en het daarna die vragmotor 1 600 km na die Paarl terugbestuur. Die vragmotor het vandag sy debuut gemaak. Die eerste brand was by Lanquedoc-gastehuis waar ŉ veldbrand gewoed en die bure se eiendom bedreig het. Die Ural/Anco-vragmotor, wat deur twee DFW-bevelvoerders hanteer is, het met behulp van die waterkanon die brand binne minute geblus. (Foto: Drakenstein Farm Watch/Facebook) ŉ Brand is daarna by die Diemersfontein-ingang aangemeld, omdat Paarl-brandweer reeds gelyktydig besig was met twee ander brande. Die DWF het twee 4×4-brandbestrydingsvragmotors ontplooi en dié brand het ook nie ŉ kans gestaan nie. ŉ Brand by Mbekweni is ook binne minute geblus en terug by die hoofkantoor is ŉ brand deur die honde-eenheid van die polisie aangemeld wat die span by DFW kom haal het. “Alle data wat tydens die volgende periode deur DFW-bevelvoerders ingesamel word, sal geanaliseer word en bespreek word om moontlik die funksionaliteit van die vragmotor uit te brei,” het Van Leeuwen Boomkamp bygevoeg. (Foto: Drakenstein Farm Watch/Facebook)